Uhulumende Ukhuthazwa Ukuvuselela Ukuphiwa Kwezigulane Inso i-Kidney Transplant
Ingcitshi kwezempilakahle zikhuthaza ukukhangelisiswa kodaba lokuqala njalo ukuba abakhathazwa yizinso, bathole ezinye indlela zokwelatshwa hatshi i-dialysis kuphela edulayo
BULAWAYO — Ingcitshi kwezempilakahle zikhuthaza uhulumende ukuthi akhangelisise udaba lokuqala njalo ukuba abakhathazwa ngumkhuhlane wezinso, babelakho ukuthola ezinye indlela zokwelatshwa hatshi ukuthi baphile nge dialysis edulayo njalo okumele yenziwe njalonje maviki wonke ukuze isigulane siphile. IZimbabwe yamisa uhlelo lokuhlinza ukuze ogulayo aphiwe izinso ezisebenzayo, ama kidney transplants, ngenxa yokuswelakala kwabodokotela abazingcitshi zokwenza lumsebenzi. Lokhu kutsho ukuthi ababulawa yizinso njalo belomkhuhlane we renal failure kumele bathembele kundlela yokwelatshwa eye dialysis kumbe nxa belemali, bahambe kwamanye amazwe ukuyahlinzwa bathole izinso ezintsha. Ingcitshi kwezempilakahle zithi lanxa ukuhlinzwa lokhu kungaqala kudula ngenxa yokuthi kuzadingakala ukuthi odokotela bafundiswe lumsebenzi, ngokuya kwesikhathi lokhu kuzabalula kulokwenza i-dialysis okumele yenziwe kathathu ngeviki umuntu aze ayekufa nxa elomkhuhlane we renal failure. I dialysis yindlela yokukhipha ingcekeza emzimbeni lapho izinso zingasenelisi ukwenza lumsebenzi. Indlela le yokwelatshwa ye dialysis yenziwa ngembadalo esukela kumadollar angamatshumi amahlanu-$50 isiya kumadollar alikhulu lengxenye-$150 ngaso sonke isikhathi isigulane sisiza okutsho ukuthi inengi labantu alenelisi ukwelatshwa njalo lezibhedlela ezilemitshina le zinlutshwane lemitshina yazo isigugile ihlala ingefileyo kumbe ingasebenzi kuhle. Umnumzana Jacob Siwela, ongumongi uthi ukupha izinso ezintsha yindlela engcono yokwelapha lumkhuhlane ngoba isigulane sihle sisile kulendlela ye dialysis okumele ibe ilokhu iphindwa kathathu ngeviki impilo yonke yesigulane. Uthi ukutholakala kwezinso akuhluphi njengezinye izitho zomzimba ngoba umuntu ulezinso ezimbili ngakho ulakho ukupha isihlobo sakhe eyodwa bonke baphile akufani lezitho ezinje ngenhliziyo lapho okumele kufe omunye umuntu anduba isigulane siyithole. UMnumzana Melusi Jubane, oyisakhamuzi, uthi umkhuhlane wezinso usubulele abantu abanengi ikakhulu abahlala emaphandleni abangenelisi ukuza emadolobheni okulemitshina njalonje maviki wonke. Uthi kuvamile njalo ukuthi izigulane zithole kungela odokotela kumbe imitshina ingasebenzi besekuthiwa beze ngelinye ilanga kuthi labo okuyabe kuvele kusele udokoza nje lihle libatshonele enkangala. UNkosikazi Julia Ndlovu, oyisakhamuzi uthi uhlupho olungaba khona nje ku kidney transplant yikwesaba okusebantwini ukupha izitho zabo zomzimba kwabanye okungakajwayeleki. Uthi kunzima ebantwini abamnyama ukuthi baphe izitho zomzimba lalapho isihlobo sesifile ngenxa yenkolo zesintu ezithi isidumbu siyahlonitshwa njalo kumele singcwatshwe siphelele. UNkosikazi Rita Nyathi, owalahlekelwa yindodana kuminyaka emibili edluleyo ngenxa yomkhuhlane wezinso uthi yena wayezimisele ukupha inso yakhe kodwa kwehlula ngenxa yokuthi zazingekho ingcitshi zokwenza lumsebenzi elizweni njalo bona njengemuli bengelayo imali yokumusa emazweni. Uthi kaboni yena ukuthi kungaswelakala abantu bokupha izinso ngoba lokhu kuyenzeka umuntu eziphilela, anike eyodwa laye asale eleyodwa kungelankinga. Wengeze esithi ye, kungabanzima ukupha umuntu ongaziwayo kodwa nxa kuyisihlobo esiseduzane njengomntwana kumbe umzali inengi labantu liyasukumela phezulu. Amazwe anjengeBhilithani athi kungcono ukupha izinso kulokuqhubeka ngomsebenzi we dialysis obiza impondo ezilikhulu lengxenye zenkulungwane – 150 000 pounds ukuze isigulane siphile okweminyaka emihlanu kukanti itransplant ibiza impondo eziphezu kwamatshumi amane enkulungwane – 43 000 pounds ukuthi ukuhlinzwa kwenziwe njalo isigulane sithole imithi edingakalayo kulandela lokhu kuhlinzwa. Lokhu kungabayindlela engcono njalo elendleko enganeno yokwelapha umkhuhlane wezinso ikakhulu emazweni angelamali njengeZimbabwe.